La Policia Local incrementa un 220% les actuacions per tinença i consum de drogues des de la implantació de la unitat canina.
02/01/2015

# La Policia Local incrementa un 220% les actuacions per tinença i consum de drogues des de la implantació de la unitat canina.

[![Imagen de Urko](/images/noticias/2015/01/urko.jpg)](/images/noticias/2015/01/urko.jpg)

02.01.2015

La Policia Local de Paterna, a través de les seues unitats de seguretat ciutadana, principalment des de la UVIF, va incrementar en el segon semestre de 2014 un 220% el nombre d’actes realitzades en relació al consum i tinença de drogues en el municipi. Des dels mesos de gener a juny es van comptabilitzar un total de 104 actuacions en compliment de la Llei 1/1992 sobre Protecció de la Seguretat Ciutadana, mentres que des del mes de juliol es van desenvolupar altres 229 actuacions, tancant l’any 2014 amb 333 actuacions contra el consum i tinença de drogues. De les actuacions realitzades durant el segon semestre de l’any, la unitat canina n'és responsable del 69% , encara que en paraules del propi agent responsable de la unitat, Jesús Cortés, "tot és producte del treball coordinat de la Policia Local de Paterna des dels comandaments als agents".

Les actuacions realitzades en compliment de la Llei 1/1992 s’han desenvolupat principalment en parcs i jardins municipals en què veïns havien alertat del consum de substàncies prohibides habitualment haixix o marihuana. La presència d’Urko, pastor belga ensinistrat per a la detecció d’haixix, marihuana, cocaïna i heroïna facilita enormement el treball dels agents a l’hora de detectar estos consums. La Policia Local de Paterna ha rebut gran nombre de felicitacions per part d’estos veïns usuaris dels parcs que han comprovat com en els últims mesos s’ha produït un increment notable de l’efectivitat en la detecció d’estes pràctiques en els parcs urbans.

No obstant això, esta no ha sigut l’única labor desenvolupada per la Policia Local de Paterna des de la seua unitat canina, ja que en el passat semestre ha participat en la detecció i registre de quatre pisos en els quals es van trobar materials destinats a la producció de substàncies il•legals. Estes actuacions sempre es desenvolupen en col•laboració amb el Cos Nacional de Policia i amb la pertinent orde judicial.

A més d’actuacions tendents a la detecció del consum de drogues, la Policia Local a través de la Unitat Canina està preparada per a desenvolupar actuacions de sensibilització contra el consum de drogues en els col•legis del municipi, per mitjà de xarrades i exhibicions que gràcies a les habilitats del ca i el seu ensinistrador capten l’atenció dels menors.

L’alcaldessa de Paterna, Elena Martínez, ha agraït a la Policia Local de Paterna la labor realitzada en una matèria tan complicada com és el consum drogues.